**ИЗМЕНЕНИЯ на Анекса към Протокола от 1997 г. за изменение на Международната конвенция за предотвратяване на замърсяването от кораби, 1973 г., както е изменена с Протокола от 1978 г. към нея Изменения на Анекс VI на MARPOL**

Приети с Резолюция MEPC.305(73) на Комитета по опазване на морската среда на Международната морска организация на 26.10.2018 г. Издадени от Министерството на транспорта, информационните технологии и съобщенията, oбн., ДВ, бр. 81 от 28.09.2021 г., в сила за Република България от 1.03.2020 г.

 **(Забрана за превоз на несъответстващо на изискванията течно гориво, предназначено за изгаряне с цел за задвижване или експлоатация на борда на кораб)**

Комитетът по опазване на морската среда,

Като припомня член 38, буква (а) от Конвенцията за Международната морска организация относно функциите на Комитета по опазване на морската среда, възложени му съгласно международни конвенции за предотвратяване и контрол на морското замърсяване от кораби,

Като има предвид член 16 от Международната конвенция за предотвратяване на замърсяването от кораби, 1973 г., изменена и допълнена от свързаните с нея протоколи от 1978 г. и 1997 г. (MARPOL), който определя процедурата за изменение и допълнение и възлага на съответния орган на Организацията функцията да разглежда изменения и допълнения към него за приемане от страните,

Като има предвид предложените на седемдесет и третата й сесия изменения на Анекс VI на MARPOL относно забраната за превоз на несъответстващо на изискванията течно гориво, предназначено за изгаряне с цел за задвижване или експлоатация на борда на кораб,

**1** Приема, в съответствие с член 16, параграф 2, буква (d) от MARPOL, изменения в Анекс VI на MARPOL, чийто текст е изложен в Приложението към настоящата Резолюция;

**2** Определя, в съответствие с член 16, параграф 2, буква (f), подточка (iii) от MARPOL, че измененията се считат за приети на 1 септември 2019 г., освен ако преди тази дата не по-малко от една трета от страните или страни, чиито комбинирани търговски флоти, които съставляват не по-малко от 50 процента от бруто тонажа на световния търговски флот, са уведомили Организацията за възраженията си срещу измененията;

**3** Приканва страните да отбележат, че в съответствие с член 16, параграф 2, буква (g), подбуква (ii) от MARPOL посочените изменения влизат в сила на 1 март 2020 г. след приемането им в съответствие с параграф 2 по-горе;

**4** Изисква генералният секретар, за целите на член 16, параграф 2, буква (e) от MARPOL, да предаде заверени копия на настоящата Резолюция и текста на измененията и допълненията, съдържащи се в Приложението, до всички страни по MARPOL;

**5** Изисква още генералният секретар да предаде копия от настоящата Резолюция и нейнoтo Приложение на членовете на Организацията, които не са страни по MARPOL.

 **ПРИЛОЖЕНИЕ**

 **ИЗМЕНЕНИЯ НА АНЕКС VI НА MARPOL**

 **(Забрана за превоз на несъответстващо на изискванията течно гориво, предназначено за изгаряне с цел за задвижване или експлоатация на борда на кораб)**

 **АНЕКС VI**

 **ПРАВИЛА ЗА ПРЕДОТВРАТЯВАНЕ НА ЗАМЪРСЯВАНЕТО НА ВЪЗДУХА ОТ КОРАБИТЕ**

**Правило 14**

*Серни оксиди (SOх) и прахови частици*

**Общи изисквания**

1 Параграф 1 се заменя със следното:

"*1 Съдържанието на сяра в течно гориво, използвано или транспортирано за използване на борда на кораб, не трябва да надвишава 0,50 % m/m.*"

**Изисквания в зоните за контрол на емисиите**

2 Параграф 3 се заменя със следното:

"*3 За целите на настоящото Правило зона за контрол на емисиите е всяка морска зона, включително всяка пристанищна зона, определена от Организацията в съответствие с критериите и процедурите, изложени в Допълнение III на настоящия Анекс. Зоните за контрол на емисиите съгласно това Правило са:*

 *.1 районът на Балтийско море, както е определено в Правило 1.11.2 от Анекс I към настоящата Конвенция;*

 *.2 районът на Северно море, както е определено в Правило 1.14.6 от Анекс V към настоящата Конвенция;*

 *.3 Северноамериканската зона за контрол на емисиите, която означава зоната, описана с координатите, посочени в Допълнение VII към настоящото Приложение; и*

 *.4 Зона за контрол на емисиите в Карибско море на Съединените щати, което означава зоната, описана с координатите, предоставени в Допълнение VII към настоящото Приложение.*"

3 Параграф 4 се заменя със следното:

"*4 Докато корабът работи в зона за контрол на емисиите, съдържанието на сяра в течното гориво, използвано на борда на този кораб, не трябва да надвишава 0,10 % m/m.*"

4 Подзаглавието "Преразглеждане на разпоредбите" и параграфи 8, 9 и 10 се заличават.

 **Допълнение I**

 **Форма на Международно свидетелство за предотвратяване замърсяването на въздуха (IAPP) (Правило 8)**

***Допълнение към Международното свидетелство за предотвратяване на замърсяването на въздуха (IAPP)***

5 Параграфи 2.3.1 и 2.3.2 се заменят със следното и се добавя нов параграф 2.3.3, както следва:

"*2.3.1 Когато корабът работи извън зона за контрол на емисиите, посочена в Правило 14.3, корабът използва:*

 *.1 течно гориво със съдържание на сяра, документирано в бележки за доставка до бункера, което не надвишава граничната стойност от 0,50 % m/m, и/или*

 *.........................................................................*

 *.2 еквивалентно устройство, одобрено в съответствие с Правило 4.1, посочено в параграф 2.6, което е поне толкова ефективно по отношение на намаляването на емисиите на SOх колкото при използване на течно гориво с гранична стойност на съдържанието на сяра 0,50 % m/m*

 *.........................................................................*

 *2.3.2 Когато корабът работи в зона за контрол на емисиите, посочена в Правило 14.3, корабът използва:*

 *.1 течно гориво със съдържание на сяра, документирано в бележки за доставка до бункер, което не надвишава граничната стойност от 0,10 % m/m, и/или*

 *.........................................................................*

 *.2 еквивалентно устройство, одобрено в съответствие с Правило 4.1, посочено в параграф 2.6, което е поне толкова ефективно по отношение на намаляването на емисиите на SOх колкото при използване на течно гориво с гранична стойност на съдържанието на сяра 0,50 % m/m*

 *.........................................................................*

 *2.3.3 За кораб без еквивалентно устройство, одобрено в съответствие с Правило 4.1, изброен в параграф 2.6, съдържанието на сяра в течното гориво, пренасяно за използване на борда на кораба, не трябва да надвишава 0,50 % m/m, както е документирано в бележки за доставка до бункер*

 *.........................................................................*"